*Пресс-релиз*

**“Ўзбеккўмир” АЖ: биринчи ярим йиллик якунлари ва**

**галдаги устувор вазифалар**

*Жорий йилнинг 27 июль куни Ўзбекистон миллий матбуот марказида “Ўзбеккўмир” АЖ масъуллари иштирокида ўтказилган матбуот анжуманида “Ўзбеккўмир” АЖда 2023 йилнинг I ярим йиллиги якунлари ва галдаги долзарб вазифалар бўйича маълумотлар берилади.*

“Ўзбеккўмир” АЖда 2023 йил январь-июнь ойлари якунига кўра, кон устини очиш ишлари 11,1 млн. куб метр ёки прогнозга нисбатан 102,0 фоиз бажарилди, ўтган йилнинг мос даврига нисбатан ўсиш суръати 133,2 фоизни ташкил қилди.

Кўмир қазиб чиқариш 2 347,5 минг тоннага ёки режага нисбатан 102,8 фоиз (2 283,4 минг тонна) бажарилди. Истеъмолчиларга 2 266,4 минг тонна кўмир етказиб берилиб, режа 107,1 фоизга (2 115,5минг тонна) бажарилди.

Ишлаб чиқариш амалдаги нархларда 605,5 млрд. сўмга бажарилиб, режага нисбатан 101,8 фоизни, ишлаб чиқариш таққослама нархларда эса 518,2 млрд. сўмни ташкил қилиб, режага нисбатан 100,9 фоизга бажарилди.

Маҳаллийлаштириш дастури бўйича 2,6 млрд. сўмлик тоғ-кон ускуналари эҳтиёт қисмлари ва ер ости ускуналари ўзлаштирилди, бу борада режага нисбатан 105,4 фоиз натижага эришилди,

Ўтган олти ой давомида дебитор қарздорлик 498,0 млрд. сўмни ташкил қилди (ўтган йилнинг мос даврига нисбатан ўсиш суръати - 131,5 фоиз ( ўтган йилнинг мос даври 378,7 млрд. сўм). Кредитор қарздорлик 323,2 млрд. сўмни ташкил қилди (ўтган йилнинг мос даврига нисбатан ўсиш суръати - 89,9 фоиз (ўтган йилнинг мос даври 359,3 млрд. сўм) га бажарилди.

Дастлабки ўрганишларга кўра, кўмирга талаб шу йилнинг ўзида 1,5 бараварга ошиши кутилмоқда. Шундан келиб чиқиб, Президентимиз Шавкат Мирзиёев томонидан 11 май куни энергия таъминоти масалаларига бағишланган йиғилишда Ўзбекистонда кўмир қазиб олишни кўпайтириш бўйича бир қатор вазифалар белгилаб берилди.

Юқоридагиларга асосан, “Ўзбеккўмир” АЖда 2023 йил учун тасдиқланган режаларга ўзгартириш киритилди. Яъни, жорий йилда жамият томонидан 5,8 млн тонна кўмир қазиб чиқарилиши режалаштирилди.

Бунинг учун жамият томонидан мавжуд тоғ-кон техникалари ва воситаларини таъмирлаш ҳамда янгиларини харид қилиш чоралари кўрилмоқда.

Жумладан, жорий йилда техникаларни таъмирлаш учун 255 млрд сўмлик эҳтиёт ва бутловчи қисмлари ҳамда 82 та махсус тоғ-кон техникаларини харид қилиш чоралари кўрилмоқда.

2023/2024 йиллар куз-қиш мавсуми учун Республика бюджет ташкилотларига 491,7 минг тонна, аҳолига 1 190,8 минг тонна кўмир маҳсулоти етказиб берилиши режалаштирилиб, ушбу кўмир маҳсулотлари жамиятнинг “Кўмир таъминот” МЧЖга тегишли вилоятлардаги мавжуд кўмир омборлари орқали етказиб берилади.

Бюджет ташкилотларига жорий мавсум учун кўмир маҳсулотлари май ойидан етказиб берилиши бошланиб, жорий йилнинг 26 июль ҳолатига   
252 минг тонна 2БР маркали кўмир маҳаллий кўмир етказиб берилди. Жумладан, Мактабгача ва мактаб таълими вазирлиги тизимига ‒ 193 минг тонна, Соғлиқни сақлаш вазирлиги тизимига ‒ 26 минг 400 тонна, Маданият ва туризм вазирлиги тизимига ‒ 1 минг 300 тонна, Спорт вазирлигига ‒ 900 тонна, Олий ва ўрта махсус таълим вазирлиги тизимига ‒ 30 минг 100 тонна.

Аҳоли истеъмолчиларини кўмир ёқилғиси билан таъминлаш ишлари жорий йилнинг 2 июль кунидан бошланиб, 26 июль ҳолатига 85 минг тонна   
2 БЗР 25-500 маркали кўмир етказиб берилган.

Айни кунларда “Кўмир таъминот” МЧЖга қарашли 89 та ҳудудий кўмир омбори ва 12 та шахобчалар фаолият олиб бормоқда ҳамда куз-қиш мавсумига тайёргарлик ишлари олиб борилмоқда. Аҳолига сифатли хизмат кўрсатиш ва қулайлик яратиш мақсадида “Кўмир таъминот” МЧЖ томонидан 43 та “ISUZI” 11 та “MAN” русумли юк машиналари ҳамда 62 та автоюклагич жалб этилган.

Аҳоли учун мўлжалланган кўмир маҳсулоти “Кўмир таъминот” МЧЖга қарашли ҳудудий кўмир омборлари ва шохобчалари орқали, ҳудудий МФЙлар томонидан берилган ва маҳаллий ҳокимликлар тасдиқлаган жадвал асосида тарқатилмоқда.

Аҳолини ижтимоий ҳимоя қилиш дастури доирасида маҳаллий кўмир нархи ўзгаришсиз қолдирилиб, 1 тонна кўмир учун ‒ 300 300 сўм нарх белгиланган. Кўмирнинг маркали 2-БЗР бўлиб, фракцияси 0-300 мм дан   
25-500 мм гача.

Алоҳида қайд этиш керакки, ҳудудларга кўмир маҳсулотини етказиб бериш аҳоли эҳтиёжидан келиб чиққан ҳолда йўлга қўйилмоқда. Бунда ҳар ой учун алоҳида тасдиқланган графиклар амал қилади.

Матбуот анжуманида “Ўзбеккўмир” АЖ ва “Кўмир таъминот” МЧЖ мутасаддилари томонидан мавзу бўйича журналист ва блогерларни қизиқтирган саволларга атрофлича жавоб берилади.

“Ўзбеккўмир” АЖ Ахборот хизмати

Н.Душаев  
+99893 380 72 62.